Diari Oficial de la Generalitat Valenciana


Sumari del DOGV 9760, del 05-01-2024 (2023/12435)

RESOLUCIÓ de 26 d'octubre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a aprofitament d'aigües subterrànies, parcel·la 339 del polígon 6, partida Cañadilla Plana, del terme municipal de Camporrobles. Expedient: (3273722) 123/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12016


Data del document
:   26-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 26 d'octubre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a aprofitament d'aigües subterrànies, parcel·la 339 del polígon 6, partida Cañadilla Plana, del terme municipal de Camporrobles. Expedient: (3273722) 123/2023/AIA. [2023/12605]  
  
Informe d'impacte ambiental  
Expedient: (3273722) 123/2023/AIA.  
Títol: Sondeig per a aprofitament d'aigües subterrànies.  
Titulars: Avícola Hoyuelos, SL.  
Òrgan substantiu: Servei Territorial d'Indústria, Energia i Mines (València). Exp. ASOSUB/2023/46.  
Localització: parcel·la 339 del polígon 6, partida Cañadilla Plana del terme municipal de Camporrobles (València).  
Tramitació administrativa  
Mitjançant un escrit signat en data 21 d'agost de 2023 pel cap del Servei Territorial d'Indústria, Energia i Mines de València (referència expedient ASOSUB/2023/258/46), va tindre entrada en este òrgan ambiental el document ambiental i el seu corresponent projecte, a fi de ser sotmés al procediment d'avaluació ambiental simplificada, segons l'annex II, grup 3, del Reial decret 445/2023, de 13 de juny, pel qual es modifiquen els annexos I, II i III de la Llei 21/2013, de 9 de desembre, d'avaluació ambiental.  
Tal com estableix l'article 46 de la Llei 21/2013, de 9 de desembre, d'avaluació ambiental (d'ara en avant LAA), este òrgan ambiental va realitzar consulta a les administracions públiques afectades. En concret, en data 15 de setembre de 2023, este servei remet consulta a l'Ajuntament de Camporrobles perquè es pronuncie sobre si el projecte pot causar impactes ambientals significatius, tenint en compte les mesures preventives i correctores previstes en el document ambiental.  
  
Amb data 10 d'octubre de 2023, este òrgan ambiental rep informe d'afeccions ambientals emés per l'Ajuntament de Camporrobles, que indica que no hi ha afeccions a sòl forestal, vies pecuàries, Xarxa Natura 2000, parcs naturals, monuments naturals, paisatges protegits, paratge natural municipal, zones humides catalogades, coves i microreserves. Per tot això, conclou que no hi ha efectes significatius en la població, la salut humana, la flora, la fauna, la biodiversitat, la geodiversitat, la terra, el sòl, el subsol, l'aire, l'aigua, el clima, el canvi climàtic, el paisatge, els béns materials, inclòs el patrimoni cultural, i la interacció entre tots els factors esmentats.  
  
Vista la informació continguda en l'expedient, s'estima que aporta elements de judici suficients per a continuar amb el procediment d'avaluació ambiental simplificada.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III d'esta.  
Característiques del projecte  
Avícola Hoyuelos, SL, és una explotació ramadera que pretén realitzar un sondeig de captació d'aigües subterrànies amb la finalitat de proveir d'aigua el bestiar avícola i d'esta manera no dependre de la xarxa general, i evitar així problemes davant possibles talls de subministrament.  
L'activitat per a la qual es pretén l'ús de l'aigua (projecte d'explotació avícola d'enceball), amb expedient 177/03-AIA, va obtindre declaració d'impacte ambiental favorable en data 23 d'abril de 2004, publicada en el DOGV número 5019 de 2 de juny de 2005.  
En l'actualitat, hi ha un sondeig autoritzat per la Confederació Hidrogràfica del Xúquer per a un cabal de 4.000 m³/any, però no té suficient capacitat per a cobrir les necessitats, per la qual cosa el promotor ha sol·licitat autorització que li permeta investigar aigües subterrànies mitjançant la construcció en la seua parcel·la d'un altre sondeig de 220 m de profunditat que, en cas de ser positiu, li permeta obtindre major cabal.  
Per les característiques de les formacions que es preveu travessar i els diàmetres a aconseguir, el sondeig es realitzarà pel sistema de rotopercussió, que arribarà a una profunditat de 220 m, sempre que la litologia dels terrenys travessats siga favorable, i es procurarà realitzar en una sola columna amb un diàmetre de perforació de 254 mm perquè puga allotjar la intubació mitjançant una canonada helicoidal d'acer de 200 mm de diàmetre i 4 mm de grossària. L'estriatge de la canonada s'efectuarà directament sobre esta, la seua forma serà paral·lela a la longitud de la canonada i a les cotes indicades en el projecte. En l'espai anular comprés entre la perforació i la intubació definitiva es realitzarà una cimentació amb lletada de ciment fins a la profunditat a la qual es col·loque la canonada d'embocadura. Una vegada conclosa l'obra, l'àrea de treball i les àrees de pas i adjacents quedaran expedites, netes i en un estat restaurat equivalent a l'existent abans de realitzar esta obra.  
  
Els residus generats durant les obres (principalment roca triturada) procedeixen de la perforació del sondeig i s'emmagatzemaran en una bassa per a depòsit de detritus excavada al costat del pou. En la documentació aportada no es fa constar el volum de residu que s'extraurà, però es tracta en tot cas d'un residu inert, per la qual cosa anirà depositant-se en la bassa, i una vegada finalitzada la perforació, esta es condicionarà emplenant l'espai amb el material extret durant les labors de construcció de la bassa de decantació, estenent el material i anivellant-lo amb el terreny extret, deixant la superfície restaurada. La gestió es durà a terme per una empresa autoritzada de residus no perillosos. Així mateix, els olis usats, draps de neteja i altres residus perillosos seran retirats obligatòriament per un gestor autoritzat impedint el seu contacte directe sobre el sòl.  
Prèviament a l'entrada de la maquinària de perforació i condicionament de l'accés, es procedirà a la retirada de la terra vegetal, que es mantindrà per a la seua posterior reposició en la zona afectada.  
Es realitzarà un control periòdic de la mesura del nivell piezomètric a fi de detectar descensos del nivell piezomètric anormals en l'aqüífer per motiu de l'extracció i aprofitament d'aigües subterrànies.  
  
El termini d'execució previst per a la realització de les obres serà d'un mes a partir de la data de recepció de les autoritzacions necessàries, atorgades pels organismes competents, incloent-hi el muntatge i desmuntatge dels equips.  
Ubicació del projecte  
La perforació objecte d'estudi està 890 m a l'oest del nucli urbà de Camporrobles, en la partida Cañadilla Plana, concretament en la parcel·la 339 del polígon 6, en una zona de cultiu de titularitat privada, propietat de l'entitat avícola. Segons la informació cadastral, es tracta d'una parcel·la d'ús principal agrari (rústic) té una superfície de 43.925 m², sent les seues coordenades UTM (ETRS89; fus 30): X=635.982, Y=4.389.837, amb altitud de 922 m s. n. m.  
L'accés a la parcel·la es realitza eixint del municipi pel carrer de Barcelona, transcorreguts 190 m s'agafa un desviament a la dreta i després de 15 m per una pista s'accedeix a l'explotació, per la qual cosa per a executar l'obra no es requereix l'obertura de nous accessos ni moviments de terra ni desbrossaments. Es tracta d'una afecció breu, de baixa entitat i que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.  
La perforació es realitzarà en una zona eminentment agrícola en la qual predominen cultius herbacis i les vinyes, classificada segons les normes subsidiàries del terme municipal de Camporrobles com a sòl no urbanitzable comú. Segons el visor cartogràfic valencià, el sondeig es localitza a 440 m d'un enclavament forestal (terreny forestal estratègic), per la qual cosa la parcel·la és considerada com a zona d'influència forestal segons l'article 57 de la Llei 3/1993, forestal de la Comunitat Valenciana.  
Atenent la classificació de les unitats hidrogeològiques, la captació es troba dins de la delimitació de la Unitat Hidrogeològica núm. 24, situada en la massa d'aigua subterrània denominada Utiel-Requena amb codi 080.133, del Pla hidrològic de la conca hidrogràfica del Xúquer, i amb una superfície de 987,9 km². De la superfície total de la massa, es consideren permeables 982,15 km², i la permeabilitat de la massa d'aigua és de caràcter mitjà majoritàriament, i només en algunes zones presenta permeabilitat alta. La relació entre el riu Magre i l'aqüífer respecte a la massa d'aigua subterrània és de caràcter guanyador. La massa d'aigua subterrània té un bon estat químic però un estat quantitatiu i global dolent.  
La zona està recoberta per sediments mesozoics, terciaris i quaternaris, i estos dos últims són els més extensos de l'àrea. Dins del Mesozoic és present el Triàsic (germànic) amb les seues típiques fàcies evaporítiques (Keuper) i marina carbonatada (Muschelkalk) i el Juràssic i Cretàcic, ambdós marins i carbonatats, interromputs pels dos episodis detrítics del Weald i d'Utrillas. El Terciari està dominat per fàcies continentals, excepte en la part basal del contacte amb el Cretàcic, en què apareix la fàcies garumniana de transició. El Mesozoic i el Terciari basal estan afectats per una tectònica de clar predomini ibèric, amb grans plecs i falles de directrius NO-SE i vergència al SO. Hi ha també importants indicis de Triàsic (Keuper), que pel seu caràcter de vegades diapíric modifiquen i compliquen localment la tectònica de plecs dominants. El Terciari es presenta subhoritzontal i amb suaus plecs sinclinals en coincidència amb les cubetes o fosses intramesozoiques.  
  
Característiques del potencial impacte  
Durant els treballs de perforació i intubació, la superfície afectada per les obres serà parcialment ocupada per l'equip de perforació, per les canonades, per la maquinària, pels accessoris i per la bassa per al depòsit de detritus.  
Es produiran una sèrie d'impactes al component atmosfera que suposen la generació d'olors, sorolls i vibracions, així com emissions a l'atmosfera en forma de partícules. Els efectes contaminants de l'actuació es limiten a l'ús de maquinària amb un efecte temporal d'un mes i d'escassa rellevància ambiental. El risc d'accidents queda regulat per les normes laborals i de seguretat minera, que són competència de l'òrgan substantiu, i és poc probable que puga arribar a tindre efectes ambientals de consideració.  
L'actuació no afecta cap espai natural protegit ni pertanyent a la Xarxa Natura 2000. Quant a les vies pecuàries, les més pròximes són la Vereda del Pozo Viejo (de 10 metres d'amplària) que va 150 metres al sud de la captació i la Colada del Camino Viejo de Cuenca (de 12,5 m d'amplària), 1 km a l'est. A una distància de 2.400 m al nord es localitza la microreserva més pròxima, coneguda com El Molón, que es caracteritza per la presència de plantes endèmiques, com la falaguera, denominada llengua de cérvol (Phyllitis scolopendrium), una espècie de flora protegida no catalogada segons l'annex II de l'Ordre 2/2022, de 16 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'actualitzen les lliste valencianes d'espècies protegides de flora i fauna. Quant a la fauna, el promotor indica que és possible localitzar en l'àmbit d'actuació, l'arpella (Circus aeruginosus), espècie catalogada en perill d'extinció. No obstant això, no es preveu un impacte significatiu sobre la vegetació, ni sobre la fauna, excepte el que es puga produir amb caràcter puntual i temporal durant l'execució dels treballs a causa de l'ús de la maquinària.  
L'impacte sobre el paisatge serà temporal. No es preveu afecció a altres elements ambientals, béns culturals, restes arqueològiques ni altres elements del patrimoni cultural valencià. S'adoptaran, no obstant això, mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes.  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació i els seus additius (escumejants), a la qual cosa s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar risc per a la qualitat de les aigües superficials ni subterrànies.  
No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, d'avaluació ambiental, en concordança amb l'epígraf a) 3r del grup 3 de l'annex II d'esta.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribueix a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar que el projecte presentat per a l'autorització d'un sondeig de captació d'aigües subterrànies per a ús ramader d'una explotació avícola al terme municipal de Camporrobles (València), promogut per Avícola Hoyuelos, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que es troba en l'expedient, a les previsions del projecte i del document ambiental i als termes d'este informe, en particular:  
  
1. El contractista haurà de construir una bassa de llots de dimensions tals que puga albergar la totalitat dels detritus, llots i additius generats durant la perforació.  
2. S'haurà de fer un seguiment adequat de les obres a fi d'anar completant-ne la informació hidrogeològica i poder prendre sobre el terreny les decisions tècniques i de seguretat més adequades en cas d'incidències o imprevistos.  
3. Des de l'inici, es durà a terme el control i la vigilància efectius de l'execució de les mesures específiques de prevenció i correcció definides en el document ambiental i la correcta adequació d'estes a situacions imprevistes que es puguen produir.  
4. A fi d'evitar abocaments i entrada d'objectes no desitjats a l'interior del sondeig, la canonada definitiva de revestiment del sondeig sobreeixirà almenys 30 cm. En finalitzar l'obra, es quedarà totalment protegida i tancada, bé mitjançant una obra de fàbrica o mitjançant una coberta de xapa soldada o caragolada directament a la canonada de revestiment.  
5. Es protegirà la vegetació adjacent, les estructures, camins i instal·lacions que puguen resultar afectats per a evitar la seua deterioració. Les zones en les quals s'hagen produït compactacions a causa de l'estada i el pas de maquinària es restauraran mitjançant subsolatge i/o arada.  
6. No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.  
7. Els materials extrets de la perforació i els de l'excavació de la bassa de llots són de naturalesa molt similar, i ambdós inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per al seu ús en obres i operacions de rebliment diferents al lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (art. 3.1.a). No obstant això, als detritus del sondeig s'aplicaria el Decret 200/2004, ja que l'Ordre APM/1007/2007, només s'aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.  
8. Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que, mitjançant laminació de cabals o dissipadors d'energia, resulte efectiu per a evitar erosió i possibles danys en infraestructures i propietats adjacents. Si estos es produïren, els promotors de l'obra hauran de reparar els desperfectes i, si és el cas, indemnitzar els afectats pels perjudicis ocasionats.  
9. Les coordenades d'ubicació proporcionades pel projectista localitzen el sondeig a menys de 500 m de terreny forestal, per la qual cosa resulta aplicable el que es disposa en el plec general de normes de seguretat en prevenció d'incendis forestals a observar en l'execució d'obres, treballs i aprofitaments forestals, que es realitzen en terreny forestal o en els seus voltants, incorporat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
10. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar el fet a la conselleria competent en matèria de cultura de manera immediata, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
  
11. En el cas que, per qualsevol motiu (falta de cabal, mala qualitat de l'aigua, solsides en el pou o qualsevol altra causa), es renunciara a l'ús del sondeig, se n'haurà de procedir a la clausura i el segellament, així com a la restauració del terreny a la seua situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
12. S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
a) L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
b) L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
c) L'informe d'impacte ambiental no serà objecte de cap recurs, sense perjudici dels que, si és el cas, siguen procedents en la via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 26 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.